Yubu 20
Jopar otito pi gin ma timme i kom jo maraco
1Jopar Lanaamat ogamo kit man ni,
2“Pi lok meno tamma odiya, omiya adok iye,
pi rucurucu ma atye kwede i cwinya.
3Awinyo juk ma miya lewic,
ento cwiny ma omiya abedo ki niaŋ matut miyo agamo.
4“In pe iŋeyo lok man nia wa con,
i kare ma giketo dano i wi lobo,
5ni, kijira pa dano marac winnye pi kare manok,
yomcwiny pa dano ma pe lworo Lubaŋa ri pi dakika acel keken?
6Kadi en bor, o wa i polo,
kadi wiye gudo pol,
7birwenyo woko matwal macalo cette;
jo ma yam gunene gibiwaco ni, ‘En tye kwene?’
8En bilal wo ko macalo lek;
gibiryeme woko macalo ginanyuta me dyewor.
9Jo ma yam ginene pe dok gibinene aye,
kadi kabedone pe dok binen matwal.
10Litinone gibiyenyo kony ki bot lucan,
en bidwoko lonyone cen ki ciŋe.
11Cogo kome tye mupoŋ ki teko me awobine,
ento gibiyike kwede i apwa.
12“Kadi doge lim pi tim marac,
kadi bed en kano i te lebe,
13kadi pe ye ŋulone,
kun kano pud bedo kwede i doge,
14ento lokke ki i cin iye,
doko kec macalo kwir twol.
15En mwonyo lim ci noko woko odoco;
Lubaŋa cwalo woko ki i iye.
16En bidoto kwir twol gola, leb ororo bineke.
17En pe bineno kulu mo,
laora ma mol kic ki cak lukulu.
18En bidwoko gin ma en onoŋo pi
ticce matek, pe bimwonyo;
magoba ma en olimo pi cato wille,
pe bilimo iye yomcwiny mo.
19Pien odiyo lucan ci otenyogi woko ata
omayo odi ma ceŋ en pe ogerogi.
20“Pe bigwoko gin mo wacel ma pire mitte,
pien iye pe okwe.
21Berbedo pe biri,
pien ceŋ pe weko gin mo doŋ ka en camo.
22I kare ma jamine doŋ nya mapol, piny biloye woko,
ciŋ jo ducu ma tye ki can bikemo en.
23Lubaŋa bicwalo kinigane malyet i kome,
miyo cwer i kome macalo kot ma ka camme,
wek oyeŋ kwede likiŋ.
24En biriŋo gi-lweny me nyonyo,
ento atero mola bicele woko pil.
25Giputo ki tuŋ ŋeye,
lebe ma ryeny kato woko ki pig kedane;
kome nyonne ki lworo.
26Lim ma en okano, colpiny malik bibalo woko;
mac ma pe dano okuto bityeke woko;
biwaŋo wa jami ducu mudoŋ i ode.
27Polo binyuto balle,
lobo bikelo lok me caden i kome.
28Pii lalele bitero ode woko,
bimolo woko i nino me kiniga pa Lubaŋa.
29Man en aye pok pa dano marac ma a ki bot Lubaŋa,
man ginaleya ma Lubaŋa ociko pire.”